# 293. Három pár cipő

Örley Flóra kedvességének köszönhetjük a tegnapi bájos színházi estét, mert valóban a sok idegizgató modern színházi produktumok után jólesett hallanunk ezt a régi jó világból való életképet, melynek naiv meséje és tarka-barka bohókás epizódjai üdén, kellemesen hatnak. És őszintén konstatálhatjuk, hogy Gallmayer egykori híres szerepét aligha játszhatja valaki magyar színpadon temperamentumosabban, ötletesebben, mint Örley Flóra, aki sok nevezetes sikerét köszönheti a tűzről-pattant Léni huncutkás szerepének. Tegnap is folyton tapsolták minden nótáját, minden mókáját, és a szeretet szinte tüntető formában nyilatkozott meg a kedves művésznő iránt, akit a közönség utóbbi időben úgy kívánt élvezni a színpadon. Pompás partnere volt Pintér Imre, akit ugyancsak sűrűn tapsoltak. Deésy Alfréd határozottan komikai vénáról tett tanúságot. Lányi Edit, Bognár János és Benkő Jolán igen jók voltak. A tisztelt karhölgyek egynémelyike ízléstelen öltözetével kínos föltűnést keltett.

NN 1901. november 23.

## Jegyzetek

293. Három pár cipő. NN 1901. nov. 23. 6. – Színház

Szokványos, líraian hangolt kritika, melyben egyes jelzők is Adyra emlékeztetnek, mint „bájos”, „bohókás”, „pompás”.

Három pár cipő: énekes bohózat 4 felv. Szövegét Alois Berla írta, fordította Toldy Nándori Ferenc. Zenéjét Karl Millöcker szerezte.