# 322. A súgó komája

A színház súgója nagyon boldog ember. Idestova apa lesz. De nagy gondot okozott neki, hogy kit kérjen föl a születendő leány vagy fiú komájának. Azt mondja neki a komika, Benkő Jolán:

– Legjobb volna, ha Őfelségét szólítanád fel ajánlott levélben.

A komika nyilván csak tréfált, de a leendő boldog apa komolyan vette. Az ajánlott levelet elküldte. Megírta benne, hogy ha leány lesz, Erzsébet, ha fiú, Ferenc és József lesz a neve. És most várja a választ a levélre, amit a kabinetirodához címzett. Először nagyon vérmes reményei voltak. Néha-néha úgy gondolta, hogy maga a király is lejön a keresztelőre. De reményei újabban mintha lejjebb szálltak volna. Benkő Jolán megkérdezte tőle a minap:

– Hát nem jött még válasz a levélre?

– Nem jött – válaszolt kissé desperáltan a súgó. Én már azt hiszem, hogy Széll Kálmánt, vagy Széchenyi minisztert, vagy éppen Schlauch bíborost bízza meg a képviseletével. Hiszen öreg ember is már Őfelsége…

NN 1902. február 18.

## Jegyzetek

322. A súgó komája. NN 1902. febr. 18. 3. – Nagyváradi Krónika. Nagyváradi tarkaságok

Csak színházi bennfentes írhatta, mint Ady, aki méltán gúnyolja a nagy emberekhez dörgölődző „szent együgyűséget”.

Széchenyi miniszter: gróf Széchenyi Gyula, őfelsége személye körüli miniszter.