# 250. Egan, a filoszemita

Hasztalanul zengték a himnuszokat Eganról Bartháék, úgy látszik, mégis meggondolta a dolgot a híres kazárfaló, és most legsürgősebben filoszemitának csapott fel, hogy kibékítse ellenfeleit. Erről ad legalább hírt tegnapi számában a Magyar Hírlap. Egan ugyanis nagy terjedelmű memorandumot írt arról, hogy a felsőmagyarországi zsidókérdést helyesen lehetne megoldani olymódon, hogy az odavaló zsidóknak földmívelésre való vállalkozását egy megfelelő akcióval előmozdítanák, zsidó földmíveseket nevelnének a rutének földjére. E kérdés megvilágítására ankétet is hívott már össze Egan úr.

Nagyon szép ez a zsidóbarát felhevülés, csak gyanússá ne tenné azt Egan úr előbbi szereplése. Így inkább tüntetésszerű jellegét látjuk az akciónak, mint komolyságát.

NN 1901. július 28.

## Jegyzetek

250. Egan, a filoszemita. NN 1901. júl. 28. 5. – Hírek

Feltehető, hogy az Eganról többször elítélő hangnemben nyilatkozó Ady figyelt fel erre a hírre is, és glosszázásra méltatta. Egyébként a „földmíves” alak következetes használata is rá vall.