# 111. Székely Irén

Engedje meg nekem, kedves Szerkesztő uram, hogy ígért levelem elseje Székely Irénről szóljon. Az énekes primadonnák elsősége még ma is elvitázhatlan. Székely Irén pláne a nagyváradi színpad kimondott nagy asszonya, üdvöskéje, legprímább donnája stb., stb…

Székely kisasszonyról azt mondják, drámai színésznőnek készült. Talán így is volt. Lehet azonban, hogy ez a hír afféle báj-hír. Arravaló, hogy a káprázatunkat fokozza. Mi legalább éppen Székely kisasszony iránt érzett nagy tiszteletünkből nem vesszük készpénznek ezt a kis bájhírt. Mert ha Székely Irén drámai talentum volna: ő ma az ó és új kontinensek legnagyobb énekesnője…

Láthatja, kedves Szerkesztő uram, milyen gyönyörűen tudom kerülgetni a kategóriumot, hogy Székely Irén nem oly jó színésznő, mint amilyen énekesnő.

Pedig ez a Székely kisasszony művészi egyéniségének egyenes és hű kritikája. Csodás, színes, varázsos hangja van. A hiányzó iskolával ez a hang volna a legelső hang ebben az országban, s mi nem törődnőnk abba bele, hogy Székely Irén nekünk énekeljen, s ne valamelyik nagy opera-színház közönségének…

Mi tudjuk, hogy Székely kisasszony sokkal nagyobb stílű művésznő, mintsem ne igyekeznék még jobban kinőni a mi kis színházunkból. És ez – fájdalom – biztosan sikerül neki. Nem hallottuk, nem tudjuk, de bizonyosként állítjuk, hogy Székely Irén tanul…

Addig, míg el nem hagy bennünket – azt hiszem, osztja ezt ön is, kedves Szerkesztő uram -, az ő nagy művészetének többet nem kell produkálnia, mint eddig produkált. A színházvezetőség jöjjön végre reá, hogy neki egy Székely Irénje van. Kímélje meg ezt a kivételes művésznőt attól, hogy neki nem illő, könnyű, silány darabokban csak egy fikarcnyival is kisebbnek higgyék, mint amilyen.

Várjuk az opera-ciklust, mely diadalmas ünnepe lesz a Szigligeti házának s ünneplése Székely Irénnek…

Ennyit első levelemben, kedves Szerkesztő uram. Székely Irén nebántsvirág, s mi még úgysem ismerjük őt nagysága teljes voltában… Az ön jóakarója marad egyébként

Ida.

SzÚ 1901. október 26.

## Jegyzetek

111. Székely Irén. SzÚ 1901. okt. 26. 1. – Levelek színésznőkről I. – Ida.

A Színházi Újságban Ida szignóval október és december között 3 cikk jelent meg a Levelek színésznőkről rovatban. A cikkek szerzője kétségkívül Ady. Ezt bizonyítja az árulkodó szignón kívül az is, hogy az érintett színésznőkről írottak mindig megegyeznek Ady más kritikáiban róluk elmondott véleményével, másrészt pedig olyan nyelvi sajátságok, mint „törődnőnk”, „sohse”, „hajh”, szóösszetételek, mint „báj-hír”, jelzőhalmozások, mint: „csodás, színes, varázsos”.

Székely Irén: Ady egyik legkedvesebb színésznője, aki mellett mindig kiállt.