# 270. Ők nem bánják

A Nagyváradi Napló cikket írt a múltkoriban. A cikk ébresztő, intő szózat akart lenni. Láttuk azt a pokoli nyugalmat, amivel a nagyváradi szabadelvű párt vezetősége szemléli a függetlenségiek akcióját, s láttuk szövetkezni Tisza Kálmán ellen a legszélsőbb radikalizmust a helyi klerikálisok nem éppen kicsi, de eddig hallgatag csoportjával. A szabadelvű párt elnöke s legagilisabb tagja: Hlatky Endre és Várady Zsigmond dr. a saját kerületeiket járták. Az ellenzék kortesfogásai, jelöltjének kiváló egyénisége, a már érintett szövetkezés a legnagyobb aggodalommal töltöttek s tölthettek el mindenkit. Nem attól féltünk, hogy nagyon megfogyatkozhatott a Tisza hatalmas tábora, hanem attól igenis, hogy ez a hatalmas tábor közönyös nézőközönség lesz. Volt hatása az ébresztő szónak. Hogy a budapesti és vidéki sajtó antiliberális része ujjongva vonta le belőle Tisza Kálmán bukását – az nagy szerencsétlenség nem volt. Mi lehetőségről beszéltünk, s célunkat elértük. A hatalmas táborban ma már lélek van. Ezek után jóval megérkezik a hivatalos cáfolat. Mikor már cáfolni annyi ok sem volt, mint előbb. Helyes. Ne higgye senki ebben az országban, hogy itt Tisza Kálmán kisebbségben maradhat. Fölment a budapesti lapok számára a félhivatalos cáfolat is. Melyik közölte le Széll úr lapjai közül? A bukás lehetőségét készpénznek vette mindegyik. A megnyugtató válasz pedig – úgy látszik – nem volt rájuk megnyugtató. Le kellett jegyeznünk ide ezt a kis dolgot. Újabb bizonyítója, hogy – ami lehetetlenség immár – ha elbuknék Tisza Kálmán, a magyar szabadelvű párt megalkotója, éppenséggel nem zokogna a mai „szabadelvű” párt vezetője s fullajtár serege.

NN 1901. szeptember 29.

## Jegyzetek

270. Ők nem bánják. NN 1901. szept. 29. 2.

Ady szimpátiája Tisza Kálmán iránt, valamint az ilyen fordulat mint „Le kellett jegyeznünk ide ezt a kis dolgot” Adyt sejtetik.

A Nagyváradi Napló cikket írt a múltkoriban: Harc a mandátumért c. szept. 24-i cikkre utal, mely kétségeit fejezi ki Tisza Kálmán megválasztása iránt. – megérkezik a hivatalos cáfolat: a Nagyvárad c. lap szept. 28-i száma a következő hírt közli:

#### Tisza Kálmán mandátuma

A félhivatalos MTI nagyváradi levelezője tegnap lapjának a következő táviratot küldötte: Több fővárosi napilap átvette egy nagyváradi újságnak azon hírét, hogy Tisza Kálmán megválasztása Nagyváradon veszélyeztetve van; a szabadelvű párt alszik, és megeshetik, hogy T. K. megbukik Nagyváradon. Ezzel a híreszteléssel szemben a MTI mindazon illetékes tényezők információja alapján, akik Nagyváradon a helyzetet ismerik, azt jelentheti, hogy Nagyváradon a szabadelvű párt veresége annyira kizárt dolog, hogy arra még gondolni sem lehet…

A Szabadság szept. 28-án A nagyváradi választás címmel cáfolta a NN kétségeit. Többek közt ezeket írják:

„Egy nagyváradi lap a napokban azt írta, hogy a nagyváradi szabadelvű párt teljesen szervezetlen és erőtlen, és megtörténhetik az a botrány, hogy Nagyvárad nem választja meg Tisza Kálmánt.

Mi itt Nagyváradon mosolyogtunk ezen a híren, melyet csak túlbuzgó, a választás lázától elvakult 48-as kortesek terjesztenek, több budapesti és vidéki lap azonban mélabús kommentárokkal átvette, és fenyegető eshetőség gyanánt tárgyalta ezt a képtelenséget.

Megírjuk hát ezennel, hogy senki kétségekben ne maradjon: a nagyváradi szabadelvű párt erős, egységes és hódítóan hatalmas, és Tisza Kálmánt a szabadelvűség ősz vezérét, a mi nagy öreg emberünket nagy szótöbbséggel fogja megválasztani Nagyvárad, az ő régi, hűséges és szeretett városa. Aminthogy nincs is tisztességes, érett gondolkodású politikus – ha még annyira ellenzéki is –, aki komolyan azt kívánná, hogy Tisza Kálmán ne legyen tagja a magyar képviselőháznak, amelynek egyik legnagyobb dísze és büszkesége.

A nagyváradi szabadelvű párt pedig dolgozik azért, hogy oktalan gyűlölet és rosszakarat el ne homályosítsa annak a bizalomnak a ragyogását, amellyel Nagyvárad város a mandátumát átnyújtja Tisza Kálmánnak.”

Majd ugyanebben a cikkben elmondják, hogy Várady Zsigmondot azért támadja a Tiszántúl, mert Tisza Kálmán megválasztása ügyében egyes szabadelvű urakhoz levelet intézett.