# 103. Affér egy vers miatt

Érdekes affér nyert tegnap délután befejezést egy pisztolylövéssel. A Színházi Újságban egy paródia jelent meg, mely Sas Ede hírlapíró egy másik színházi újságban megjelent versét travesztálta. Erre Karácsonyi Aladár, a Nagyvárad munkatársa egy levélben megsértette Kaczér Vilmost, a Színházi Újság szerkesztőjét, holott az inkriminált verset, mely Sas Edét parodizálja, Ady Endre írta. Kaczér Vilmos segédei, Adorján Emil dr. és Bíró Lajos párbajbíróságot kértek, s ez úgy határozott, hogy Kaczérnak lovagias elégtételt kell vennie a sértésért. A segédek pisztolypárbajban állapodtak meg, huszonöt lépésről egyszeri golyóváltással. A párbajban, mely a volfii erdőn folyt le, sebesülés nem történt. Karácsonyi lőtt, golyója nem talált. Kaczér nem élt a lövés jogával. Hír szerint Kaczér Vilmos csak egyéni részét tartja az ügynek elintézve. A jogtalan beavatkozásért, ill. sértésért, mely a toll szabadságát is – véleménye szerint - sérti, a bíróságnál is elégtételt fog szerezni.

NN 1901. október 18.

## Jegyzetek

103. Affér egy vers miatt. NN 1901. okt. 18. 5. – Hírek

A gyors reagálás (Ady paródiája a SzÚ okt. 13-i számában jelent meg) és a jólértesültség az ügyben szereplő Ady tollára vall.

Az inkriminált verset és az abból keletkezett affért l. AEÖV II. 90–91.; 430–32. (Szintén strófák a szinházról).