# 9. Vera házassága

Odessza – Vera Gelót, ki Deschanel tanár helyett Zelanine diákkisasszonyt lelőtte, ma eljegyezte meggyilkolt áldozatának a fivére.
(Egy esti táviratunk)

Clarisse kisasszony, akitől én ma verset olvastam egy budapesti német lapban, bocsásson meg, hogy igen nevetségesnek mertem egy fél napig tartani s igen-igen naivnak a versét.

Óh, mert mi, skriblerek azon fajtája, mely meg tud szülni egy pár kevésbé ócska gondolatot, mi, ilyen skriblerek – mondom – mindenkit megnevetünk, aki másként formálja a véleményeit, mint mi. Természetes, hogy mi mind Nietzschéért rajongunk. Vagyunk azonkívül übermenschek, rajongunk az überbrettl szóért, mert az übermensch mintájára gebildet. Hiszünk az überfraukban, s lenézzük az egészséges szerelmet… Ilyenek vagyunk mi Clarisse kisasszony. Csodálja-e hát, ha kinevettem asszonyos, fúriáskodóan veszekedő versét, amelyben elítéli ezt az übereskedő mániát, de legfőképpen az überfraut, aki banálisnak tart minden régi formát, de egy barna hegedűssel, aki untermann inkább, szívesen megugrik…

Egy kis telegramm változtatott meg engem, Clarisse kisasszony. Egy kis távirat az überszerelemről. Igaz hát, csakugyan. Egy ártatlan leány ártatlan vére rácsöppent az ágyra. És az ágyból nászágy lesz. A gyilkos nászágy s a fölszáradt vér véréé, a testvéré…

Mikor azt írták a lapok, hogy Párizsból utána utazott, megirtóztam. De amit most érzek, az több az elmondhatónál, Clarisse kisasszony…

Pfúj überfrau, pfuj übermensch. Megtagadok mindent: nem vagyok nietzscheáner, nincsenek kivételes igazságaim, s szépnek tartom Ruth szerelmét az ő férfiához… Clarisse kisasszony, egy kis távirat jobban kigyógyított a perverzitás szerelméből, mint a kegyed tizenhét vagy hány strófás verse…

a.e.

NN 1901. június 4.

## Jegyzetek

9. Vera házassága. NN 1901. jún. 4. 4. – a.e.

Vera Gelo Genfben le akarta lőni az őt pár évvel azelőtt állítólag elcsábító Deschanel tanárt, de helyette saját barátnőjét, Zelanine diákkisasszonyt találta és ölte meg a golyója. Deschanel tanár kihallgatásakor a vádlott nő a tanárhoz fordult, és sírva kért bocsánatot tőle a tévedésért. Deschanel tanár azt állította, hogy 27 év óta nem volt Genfben. – Clarisse kisasszony: ezzel az aláírással jelent meg a Neues Pester Journal 1901. jún. 2-i számában Ein Lied fürs Überbrettl címmel egy szellemes, szatírikus vers az Überfrauról. – egy barna hegedűssel… szívesen megugrik: a korabeli botránykrónikák számon tartották, hogy Rigó Jancsi cigányprímás megszöktetett egy belga hercegnőt: Chimay hercegnő, Ward Klárát.

Mj.: Ha (37.), PI (I. 137.)