# 287. Utolsó szerelem

Hogy mostanában divatba jöttek a fehér esték, kellően trenírozva, pompásan tudtuk tegnap este élvezni Dóczy édes, verses romantikus víg darabját. Elég szép közönség is gyűlt össze. A színészek kedvvel játszottak, s a hölgyek, főként Kacziány Viola, E. Kovács Mariska, S. Nagy Júlia, Szohner Olga és P. Szép Olga is jól és kedvesen játszottak. Az urak közül Peterdy, Bognár s Bérczi voltak kifogástalanok, Pataky, Deésy igen ügyetlenkedtek. A közönség nagyon jól mulatott.

NN 1901. november 5.

## Jegyzetek

287. Utolsó szerelem. NN 1901. nov. 5. 5. – Színház

A pár soros kritika minden bizonnyal Adyé. Fehér esték címmel másnap (nov. 6-án) jelzett cikket ír, melyben ugyan már elég unottan nyilatkozik az Utolsó szerelem c. Dóczy-darabról, de a „pompás”, a „kedvvel” ugyancsak az ő szavajárása.