# 256. Nagyváradi írók könyvei

A nagyváradi íróemberek keveset dolgoznak. Sokkal-sokkal kevesebbet, mint amennyit tőlük, kivált az ismert talentumúabbaktól várni lehetne. Valósággal szenzáció ha nagyváradi könyv jelen meg, habár meg is lehet érteni Magyarországon a könyvírás-csömört. Most mégis két nagyváradi könyv megjelenéséről adhatunk hírt. Az egyik novellakötet lesz. Írója Bíró Lajos, a nagyváradi zsurnalisztika egyik legtartalmasabb, legtöbbet ígérő tagja, kinek a lapokban megjelent néhány novellája rendkívül értékes írói kvalitásokról tanúskodik. A másik kötet Ady Endre verseskötete, mely csak most jelenhet meg, és sikere bizonyosan nem lesz kisebb első verskötetének annak idején feltűnést keltett sikerénél. Mindkét kötet Laszky Ármin nyomdájában készül. Pár hét múlva kerül a könyvpiacra, s hoz – legalább mi azt óhajtjuk – talentumos íróiknak megérdemelt sikert.

NN 1901. augusztus 10.

## Jegyzetek

256. Nagyváradi írók könyvei. NN 1901. aug. 10. 5. – Irodalom

Feltehetően Ady fogalmazta a hírt, már csak azért is, mert önmagáról sokkal szerényebben ír, mint Bíróról. A dolog érdemét tekintve: Bíró Lajos novellás kötete még ez év őszén Bálványrombolók címmel meg is jelent (l. róla Ady kritikáját e kötet Főszövegében Egy cinikus ember meséi címen). Ady verseskötetének kiadására csak 1903-ban került sor.