# 231. Hol eloltja, hol meggyújtja

Mi voltunk a legelsők a liberális magyar sajtóban, akik megdöbbenésünknek adtunk kifejezést afölött a viselkedés fölött, melyet Kossuth Ferenc a kolozsvári klerikális függetlenségi párttal szemben, egy saját híveit cserbenhagyó, baráti nyílt korteslevéllel tanúsított. A levél érthető visszatetszést keltett a liberális függetlenségiek között. Ennek van már nyolc napja. Ez a nyolc nap nem sok idő. S íme most ugyancsak Kossuth Ferenc a gyulai függetlenségi párthoz írt levelet, s ugyancsak Kossuth Ferenc a legkeményebb, a leglesújtóbb módon nyilatkozik a Bartha Miklósék pártjáról, mellyel nyolc nappal ezelőtt manifeszte parolázott. Hát ezt a levelet helyeseljük s aláírjuk. De kérdés, hogy vajon újabb nyolc nap múlva nem ír-e Kossuth Ferenc újabb baráti levelet Bartháéknak, akik rettenetesen drukkolnak úgy a választások előtt. Kossuth Ferenc hol eloltja, hol meggyújtja a szilárd, liberális elvek fáklyáját. Ez a vibrálás pedig nagy bűn. A gyöngeségnél nagyobb bűn nincs a politikában.

NN 1901. június 5.

## Jegyzetek

231. Hol eloltja, hol meggyújtja. NN 1901. jún. 5. 2.

A Barthára vonatkozó híreket Ady nagy figyelemmel kísérte. Az itt elmondottakra visszatér még A kálvinista jezsuita c. jún. 12-i ugyancsak névtelen, de kétségtelenül Ady-cikkben. Hol eloltja, hol meggyújtja: feltehetően valamilyen akkor közismert operett slágerének címe. – baráti nyílt korteslevél: a máj. 26-i NN-ban olvashatjuk, hogy Kossuth Ferenc levelet írt a kolozsvári függetlenségi párt klerikális szárnyának vezetői, Ugron és Bartha Miklós érdekében, ígérve, hogy minden erejével a két szárny (liberális és klerikális) egyesítésén fáradozik. – Kossuth Ferenc a gyulai függetlenségi párthoz írt levelet: ebben a függetlenségi párt elnöke ellenezte Bartha Miklósnak függetlenségi jelöltként való fellépését Gyulán.