# 298. Nap és hold

Lecoqnak régi bájos zenéjű operettjét elevenítették fel tegnap, gyönyörűségére azoknak, akik szeretik a kedves reminiszcenciákat. Tökéletesebb művészettel alig is játszhatja valaki Monolát, mint Örley Flóra, akit lelkes s megérdemelt tapsokkal üdvözölt a közönség. Hasonlóképpen igen kedves Beatrix volt Lányi Edit, aki szépen énekelte a fülemiléről és csízről szóló dalt, pompás figurát csinált Bérczi Kalabriász hercegből, állandó derültséget varázsolva a nézőtérre; Pintér Imre (Don Brazero), Perényi és Füredi is jók voltak.

NN 1901. december 22.

## Jegyzetek

298. Nap és hold. NN 1901. dec. 22. 7. – Színház

A rövid beszámolóban kedvenceit, Örley Flórát és Lányi Editet dicséri, és jellegzetes jelzőit használja („bájos zenéjű”, „pompás”).

Nap és hold: operett 3 felv. Szövegét Albert Vanloo és Eugène Leterrier írta, ford. Evva Lajos és Fái J. Béla, zenéjét Charles Lecocq szerezte.