# 218. Néma szedők

Ha pedig már a hivatalos lapból idézgetünk, hát mondju[n]k el egy kevesektől ismert dolgot. A hivatalos lap nagyon sokszor hoz óriási fontos dolgokat. Természetes, hogy a lapoknak a legnagyobb ambíciójuk, hogy ha az ilyen fontos dolgokat megszagolják, egyszerre közöljék a hivatalos lappal s a – kellő kommentárral. Ezért aztán a hivatalos lap szedői egytől-egyik süket-néma szedők, akik rendszerint igen jó nyomdászok szoktak lenni. És mégis megtörténik, hogy egy-egy lap megkaparintja a hivatalos lap közleményeit. Hogyan? Hát a legtöbb lap nyomdájában van süket-néma szedő, s kellő előkészítéssel egyik süket-néma a másikkal az emeleti ablakból is meg tudja értetni magát.

NN 1902. február 28.

## Jegyzetek

218. Néma szedők. NN 1902. febr. 28. 2. – Nagyváradi Krónika. Nagyváradi tarkaságok

Az újságíró szakma belső szerkesztési titkait és információéhségét feltehetően Ady jól ismerte.