# 171. Egy nagyváradi piktor

Van nekünk egy zseniális, fiatal piktorunk, Aczél Henrik, akit jobban kellene ismernünk nekünk, nagyváradiaknak, mint ahogy ismerjük. Amellett, hogy komoly, tartalmas művészember, ötletes bohém is a mi piktorunk, s nagy mestere a művészbravúroknak is. Egyik kollégánkat a múltkor lámpafény mellett s alig háromnegyed óra alatt festette le. És ez a kép van olyan pompás, mint sok arcképfestőnek öthetes munkája. Tessék ezt a művész-bravúrt megnézni. A Berger-féle könyvkereskedés kirakatában sokan megbámulják.

NN 1902. január 15.

## Jegyzetek

171. Egy nagyváradi piktor. NN 1902. jan. 15. 3. – Nagyváradi Krónika. Nagyváradi tarkaságok

Tömör kis portré az általa kedvelt festőről, néhány rá jellemző stílusfordulattal: „komoly, tartalmas művészember”, „ötletes bohém”.

Aczél Henrik Emil (1876–1946): festő. Nagyváradon, Budapesten és Münchenben tanult.