# 175. Szokoly Tamás polgármestersége

A nagyváradi függetlenségiek brigadérosát megtették polgármesterjelöltnek. Azonnal sejtettük, hogy erről a jelölésről ő vajmi keveset tud, s a pártja sem. De azért: hátha…

Egy munkatársunk felkereste a függetlenségiek egyik korifeusát, aki a hírről így nyilatkozott:

– Éppenséggel szóba sem jött a Szokoly Tamás jelölése. A párt nem akarja az ő kiváló elnökét eltemetni. Nagyobb céljai vannak vele. Neki a parlamentbe kell bejutnia.

Tehát ne tessék a jelöltek légiójába sorozni Szokoly Tamást. Ő nem akar polgármester lenni. Ez nem is illenék egy győztes pártvezérhez…

(Dyb.)

NN 1902. január 24.

## Jegyzetek

175. Szokoly Tamás polgármestersége. NN 1902. jan. 24. 3. – Nagyváradi Krónika. Nagyváradi tarkaságok – (Dyb.)

Ez a helyi érdekű élcelődés, majd a két következő „tarkaság” és A primadonnák betegek c. alkalmi vers (AEÖV II. 106–07.; 449–50.) együtt jelent meg a rovatban: a végén (Dyb.) jellel. Feltehető, hogy a szerzői szignó mind a négy írásra vonatkozik.