# 261. Nagy urak csatlósa

Le mertük volna rá tenni a főesküt, hogy Miklós-mester, a nagy urak hű csatlósa meg fogja védeni gr. Zichy Jenőt is hitbizomány-alapítása alkalmából. Hát persze, hogy kirukkolt Bartha úr. Ez az ő kenyere. Ebből él. Oh csak alapítana a számára Zichy Jenő gr., vagy valamelyik még nagyobb vagyonú gazdája egy hitbizományt, mely avval a kötelezettséggel járna, hogy ez a legmocskosabb szájú nagyúri csatlós végleg letűnik minden közéleti szereplésről. A jó gyulaiakon nem fog múlni, hogy Bartha úr a jövőre csak nagy urak tányérnyalója legyen. Ám a mandátum után a tollat is ki kellene venni a kezéből. Mind a kettőt nagyon bemocskolta már.

NN 1901. augusztus 30.

## Jegyzetek

261. Nagy urak csatlósa. NN 1901. aug. 30. 2.

Ismét egy Bartha elleni kirohanás valószínűleg Ady tollából.

Zichy Jenő gr. (1837–1906), a híres Ázsia-utazó, képviselő és nagybirtokos ugyanis múzeumot nyitott a Rózsa utcában saját műgyűjteménye számára. Azon a címen, hogy a múzeum fenntartása költséges, kérvényt nyújtott be, hogy két budapesti bérházát és ötezer holdas birtokát nyilvánítsák hitbizománynak. A kötött birtokok rendszerét ez időben már erősen kezdték ostromolni, és így új hitbizományok létesítése a közvélemény ellenzésébe ütközött. A PH ezért támadást intézett Zichy Jenő gr. ellen. Bartha Miklós a Magyarországban névtelen cikkben Zichy védelmére kelt.