# 169. Pintér Imre verse

Pintér Imre a jeles baritonista sajnos verseket is ír, és még sajnosabb, hogy verseit kitüntető bizalommal nálunk szokta elhelyezni. A legújabb versét szeretnénk leközölni. Valóságos unikum: pörvers.

Válaszul tudniillik a volt házigazdájának, aki némi törött ablakokért s egyebekért bepörölte Pintért. Csupa kuriózumból két strófát mégiscsak közlünk a versből. Íme:

Öt koronát követel hát
És ha azt meg nem adom,
Dobszó útján viteti el
Rámás csizmám, kalpagom!
Ma kaptam a megidézést
S alig várom a napot
Ahol majd a bíró előtt
Sok mindent elmondhatok

Sok mindent elmond még ezenkívül a rigmusos pörirat, melyet a mai napon a bíróság címére adtunk föl. Mi pöriratokat csak kivonatban közölhetünk.

NN 1902. január 15.

## Jegyzetek

169. Pintér Imre verse. NN 1902. jan. 15. 3. – Nagyváradi Krónika. Nagyváradi tarkaságok

A bohém világban szokásos gunyoros – de nem bántó – fricskázás Adynak is kedvelt szokása volt. – Pintér Imre: a Szigligeti Színház tagja.