# 189. Akik színészek akarnak lenni

Megírtuk volt, hogy szegény Somogyi direktor hány ajánlkozó levelet kap naponként. Itt közlünk például a tegnapi ajánlkozó levelek közül egyet az eredeti „helyesírással”:

Böszörmény II/5.

Tkts. dilektor úr nagyon szépen fölkérem ezen levelem által miután már több ízben volt alkalmam a színpadra föllépnem mint statiszta úgy vélem mint városban és mindenütt kedvelt voltam föl is léptettek volna mint kóristát azonnal de akkor még más volt a tervem mostan azonban attól elmaradtam óhajom, volna nagy hajlamam hozzá, és ha kedves dilektor úr lenne szíves igen szépen meg köszönném szívességét és egy leány testvérem is volna kinek szintén hajlama van hozzá mindketten elmennék Ő 16. Én, 20 éves vagyok tehát hogyha szükséges Nagyon szépen kérném egy pár sor írást intézni ezen Címre,

H. Böszörmény, Polgári utcza 3487,

Mélytisztelettel.
Erdős Imre, és, Testvére Ilonka.

És a Polgári utca 3487. sz. házában várja a testvérpár a választ, s álmodik a színpad csodálatos vágyva-vágyott világáról, a diadalról, tapsról, jómódról…

NN 1902. február 7.

## Jegyzetek

189. Akik színészek akarnak lenni. NN 1902. febr. 7. 3. – Nagyváradi Krónika. Nagyváradi tarkaságok

A színházban ekkor bennfentes Ady juthatott hozzá ilyen primitíven ajánlkozó dokumentumhoz.

Megírtuk volt…: l. Szubvenció helyett szidás c. febr. 6-i cikket.