# 230. Görög rabszolga

Hirtelen kellett előrántani Pálmay asszony betegsége miatt ezt az édes szép operettet. Közönség bizony, ami érthető is, alig volt. Az előadás azonban, a körülményeket tekintve, várakozáson felül biztos és elég élvezetes. Heliodorus szerepébe Bérczi ugrott be sikerrel. Tapsot Lányi Edit, Székely Anna, Ámon Margit és Pintér Imre kaptak legtöbbet. A gyönyörű operettet módjában lesz még e szezonban a közönségnek újra látni, még pedig Székely Irén Aspaziájával, ami már biztos ígérete a telt háznak.

NN 1901. június 2.

## Jegyzetek

230. Görög rabszolga. NN 1901. jún. 2. 6. – Színház

„Az édes szép operett” Adyra jellemző fordulat.

A görög rabszolga: operett 3 felv. Szövegét Owen Hall írta, Pásztor Árpád és Makai Emil fordította. Zenéjét Sidney Jones szerezte.