# 96. Káprázatok

###### – Marton Gaby könyve –

Az író csak a magyar lelki szegénység teljessége idejében volt kiváltságos lény, ma már nem az. Azok között, akik ma intellektuális életet élnek, az írás és írnitudás nem számíthat semmit. Az individualizmus, melynek ereje mind jobban-jobban áthatja az intelligensek világát, érdemet és kiváltságot egyet ismer: az önállóan, eredetien élő és berendezkedő mikrokozmoszt… Aki individium[!], aki maga jelöli ki a maga helyét az élet káoszában, aki fölkutatja a járatlan utakat, s egójával egyre és jobban magára marad a mindennapos életben, az az intellektuális életben valaki… Ha még ehhez az ereje is megvan, hogy írásokkal törekedjék arra a nagy, szép örök célú lehetetlenségre, hogy beleolvassza a maga mikrokozmoszába, ami körülötte van: akkor irigylésreméltó is. Hite is van, kedve is van, s a nagy egyedülállás kínját is kevésbé érzi…

Marton Gaby igazi individium[!], de szörnyű forradalmi kiforratlanságban. Én-jének nagy ereje, szertelensége folyton hadakozik az ifjú fizikummal, az ifjúsággal, mely éppen úgy megköveteli a legegyetlenebb egyéniségnél is az ámítást, a mámort s az élet egyéb banális hazugságait, mint egy jámbor óvónőjelöltnél vagy mondjuk: törekvő bankhivatalnoknál…

Egy forrongó egyéniség vallomása az ő harcairól: ez a Marton Gaby könyve, aki különben, ha nemcsak látni, de határozni is megtanul: nagyon hamar egy új Annie Vivanti lehet…

Marton Gaby fiatal gyermekleány. Írásai nagyobb részben ebben a lapban kerültek fényre, de a többi nagyváradi lapok s pár budapesti lap is észrevették ez írásokban ígérkező nagy erőt…

Nem mutatja tisztán a kötet sem írójuknak világát, sem a napirendes életet. De kivételes erők, szilajságok, föllángolások és misztikus ellágyulások érdekes összegyűjtője, s föl fogja minden olvasójában kelteni az érdeklődést erős individiumnak[!] készülő írójuk s jövője iránt…

NN 1901. október 12.

## Jegyzetek

96. Káprázatok. Marton Gaby könyve. NN 1901. okt. 12. 5. – Irodalom

A könyvkritikát nemcsak azért tulajdonítjuk Adynak, mert a bírált mű szerzőjének egy ideig udvarolt is, hanem az egyéniség jelentőségének túlhangsúlyozása és stiláris fordulatok is alátámasztják ezt a feltételezést (névszóhalmozás: „kivételes erők, szilajságok, föllángolások és misztikus ellágyulások…”) Marton Gabihoz előzőleg két verset is írt (Lázban 1900. máj. 27. és Gábriella 1900. júl. 9. – AEÖV II. 34–35., 345–8.; 39., 357–58.), tehát a flört már több mint egy éve lezajlott. – Annie Vivanti (1868–1941): olasz költő és írónő, aki nagy népszerűséget szerzett.

Mj.: VT (141.)