# Előszó a jegyzetekhez

Az AEÖPM II. kiadásának szükségességét az I. kötet új kiadásában indokoltuk. Ugyanitt felsoroltuk azokat a próbálkozásokat és válogatásokat, melyek a kritikai kiadás tizenegy kötetét szükségessé tették. (AEPÖM I.2 689. kk.)

Ehhez tesszük hozzá az alábbiakat:

A II. kötet első kiadásából 96 névtelen cikket hagytunk ki, részben azért, mert tartalmilag, stilárisan, nyelvileg nem tulajdoníthatók Adynak, részben pedig azért, mert előzőleg más lapokban megjelentek, tehát átvételnek minősülnek. Viszont kb. 60 olyan cikket találtunk, mely több-kevesebb biztonsággal Adynak tulajdonítható, és az első kiadásból hiányzik.

Akárcsak az első kötet új kiadásában, Függelékben közöljük azokat a névtelen cikkeket, melyeknek szerzőségét nem tudtuk kétséget kizáróan indokolni.

Más lapokból átvett és az előző kiadásban Adynak tulajdonított cikkek az alábbiak (a sorszámok az első kiadás sorszámai; a cím és a megjelenés napja után az eredeti közléshely megjelölése és – eltérő cím esetén – az eredeti cím áll):

#### 1901.

- 4. Divatos hazugságok. V. 19. – Szegedi Napló V. 18. Ellentétek
- 16. Széll Kálmán-párt. V. 30. – Magyar Estilap V. 29.
- 31. Amivel mi megelégszünk. VI. 12. – Új Század VI. 9.
- 53. Jezsuiták akcióban. VI. 22. – Magyar Szó V. 21. Jezsuita misszió Brassóban
- 70. Himnusz a külföldi kincsásókról. VII. 5. – Szegedi Napló VII. 2.
- 88. A bírák informálása. VII. 18. – Aradi Közlöny VII. 16.
- 90. Széll Kálmán és a néppárt. VII. 19. – Magyar Estilap VII. 18.
- 98. Többen vagyunk. VII. 23. – Aradi Közlöny VII. 22. Pecérkirály
- 99. Egy lemondás tanúsága. VII. 24. – Magyar Estilap VII. 23. Bessenyei lemondása
- 100. Közbenjáró asszonyok. VII. 25. – Aradi Közlöny. VII. 24. Szelléné interveniál
- 102. Pénzért mindent. VII. 27. – Aradi Közlöny VII. 25.
- 103. Becsempészett hősök. VII. 27. – Magyar Szó VII. 26. A Bessenyei ügy
- 104. Magas lóról. VII. 30. – Győri Közlöny VII. 28.
- 107. Magyar narkózis. VII. 31. – Magyar Szó VII. 30. Álhír
- 112. Örülj magyar! VIII. 3. – Magyar Estilap VII. 31. Örömhírek
- 121. Jezsuiták pénze Nagyváradon. VIII. 8. – Magyar Estilap VIII. 7. A jezsuiták pénze
- 122. A gyulai kókler. VIII. 9. – Magyar Szó VIII. 8. Vallomások
- 124. Jezsuita-pénz Magyarországon. VIII. 9. – Budapesti Napló VIII. 7.
- 135. Akit agyontávírnak. VIII. 13. – Újság (Kvár) VIII. 13. Alkalom a miniszter üdvözlésére
- 136. A reakció diadala VIII. 14. – Magyar Estilap VIII. 13. és Újság (Kvár) VIII. 14.
- 137. Ő, a szerény. VIII. 14. – Újság (Kvár) VIII. 13.
- 138. A barázdákról szóló ének. VIII. 17. – Egyetértés VIII. 16. Jászberény és Apponyi
- 139. A jászberényi harc. VIII. 18. – Magyar Szó VIII. 17.
- 140. A barázdákról szóló ének. VIII. 18. – Magyar Estilap VIII. 17. Jubileumi tülekedés
- 144. A naiv ember. VIII. 25. – Magyar Estilap VIII. 24. A hivatalos jelöltek
- 153. Kartell a primadonnák ellen. IX. 1. – Ellenzék (Kvár) VIII. 29.
- 171. A moszat. IX. 19. – Szegedi Napló IX. 14.
- 173. A nagyúr választásai. IX. 21. – Szegedi Napló IX. 18. Szó és Tett
- 177. Kilátások. IX. 25. – Magyar Estilap IX. 20. Liberális revizionisták
- 178. Mandátum-vígécek. IX. 26. – Magyarság IX. 22. Benedek Elek cikke
- 179. Széll úr sürgönyei. IX. 27. – Aradi Közlöny IX. 26.
- 196. Le a „tarka színpad”-ig. X. 10. – Szegedi Napló X. 9.
- 197. Nincs szabadelvű párt. X. 12. – Egyetértés X. 11.
- 207. Ének a kofa nagyságákról. X. 19. – Arad és Vidéke X. 18.
- 217. Visz az ár. XI. 1. – Pécsi Napló X. 27. Roboz István cikke
- 233. Ismét Kecskeméthyék. XI. 20. – Arad és Vidéke XI. 20.
- 238. Vidéki nézetek. XI. 23. – Szegedi Napló XI. 22. Képzőművészeti vásár
- 247. Klerikális pénzen megvett diákok. XI. 30. – Újság (Kvár) XI. 29.
- 251. Szilágyi Dezső szobra. XII. 7. – Magyar Estilap XII. 6. Szilágyi Dezső emlékszobra
- 265. Felekezeti kereskedelem. XII. 24. – Szegedi Napló XII. 23. Szakítás az egyoldalúsággal

#### 1902.

- 276. Készül a vihar. I. 17. – Második rész: Egyetértés I. 15. Az elfajulás útja
- 280. A liberálisok hanyagsága. I. 23. – Felsőmagyarország I. 22. A liberalizmus és a magyar paraszt
- 284. A nagy úr hódolói. I. 25. – Egyetértés I. 24.
- 292. Minek is van cenzúra a vidéken? II. 2. – Arad és Vidéke II. 1.
- 295. A hírhedt jeles Miklós mester. II. 5. – Magyar Szó II. 4. Bánffy vezércikkírója
- 312. A párbaj ellen. II. 22. – Magyar Estilap II. 21. Úri mulatság
- 319. A más feje. II. 27. – Arad és Vidéke II. 26. Névtelen levelek

Nem közöltük továbbá A reformáció emlékünnepe c. 1901. nov. 3-i cikket, mivel az Reformáció címmel szó szerint megjelent az AEÖPM I.2 376. lapján.

*

A II. kötet elkészítéséhez sok segítséget nyújtott Hegedűs Nándor két könyve (Ady Endre Nagyváradon. Bp. 1956. és Ady Endre nagyváradi napjai. Bp. 1957.) és tervezett, de kéziratban maradt pótkötete az I. és II. kötethez. Természetesen felhasználtam a II. kötet első kiadása sajtó alá rendezőjének, Földessy Gyulának jegyzeteit is.

A kötetbe foglalt cikkekben teljes névaláírásán kívül Ady a következő jelzéseket használta: (a.), AE., A. E., A.E., ae., a.e., (ae.), (ae), (a. e.), (a.e.), (b.), (b), (-b.), Dyb., (Dyb), (Dyb.), (-e.), (-e), (.e.), Ida.

A kötetünk cikkeit átfogó periódusban Ady a Nagyváradi Napló munkatársa volt. Csupán négy cikke jelent meg a nagyváradi Színházi Újságban, melyet 1901. ápr. végéig Szűts Dezső, majd Kaczér Vilmos szerkesztett.

A Nagyváradi Napló szerkesztősége a II. kötet cikkeinek időszakában a következőképpen alakult:

1901. máj. 22. – jún. 18. Felelős szerkesztő: Dr. Dési Géza, szerkesztő: Fehér Dezső;

1901. jún. 18. – aug. 17. Felelős szerkesztő: Dr. Dési Géza, szerkesztő és laptulajdonos: Fehér Dezső;

1901. aug. 17. – szept. 13. A szerkesztésért ideiglenesen felelős: Ady Endre, szerkesztő: Fehér Dezső;

1901. szept. 13. – dec. 31. Felelős szerkesztő: Dr. Dési Géza, szerkesztő: Fehér Dezső és Ady Endre;

1902. jan. – febr. Felelős szerkesztő: Dr. Dési Géza, szerkesztő: Fehér Dezső és Ady Endre.

*

A közölt cikkek helyesírásánál a mai akadémiai helyesírás szabályait vettük figyelembe. A részleteket illetően azoknak a meggondolásoknak megfelelően jártunk el, amelyeket a két, Földessy sajtó alá rendezte kötet után az AEÖPM 1964-es III. kötetében alkalmaztunk: kifejtésüket l. a III. kötet jegyzeteinek előszavában (284–85.).

Ami a közlés módszerét illeti, eltérés az első kiadástól, hogy a lapban közös főcím alatt közölt cikkeket (pl. Nagyváradi Krónika. Nagyváradi tarkaságok) külön-külön közöljük az alcímek alatt. A jegyzetben természetesen jelezzük a közös főcímeket is.

Köszönettel nyugtázzuk Nényei Sz. Noémi segítségét a főszöveg és a függelék szövegközléseinek ellenőrzéséért, a szignók használatának pontosításáért és némely esetben az Ady szerzőségét bizonyító indokolások kiegészítéséért. Végül, de nem utolsósorban köszönetet mondunk Koczkás Sándornak gondos lektori és Hegedős Máriának szerkesztői munkájáért. A lektori észrevételek nyomán számos helyen javíthattuk és pontosíthattuk kötetünk kéziratát, a szerkesztő közreműködésének pedig nem kis része volt abban, hogy egységes eljárással és a megfelelő hivatkozások ellenőrzésével, kiegészítésével adjuk ki e kötetet.

*

Ady Endre cikkeinek, tanulmányainak kritikai kiadása az eddig publikált tizenegy kötettel, illetve az első és e második kötet átdolgozott kiadásával befejeződött. Sorozatunkból azonban – különböző okokból – néhány cikk kimaradt. Ezek közül négyet Láng József már közölt az AEÖPM XI. kötetének végén (Milánói levél. BN 1906. okt. 18.; Utaznak a magyarok. Huszadik Század 1909. május; [Öregek és fiatalok]. Független Magyarország 1911. jan. 3.; [Nyilatkozat a pályakezdésről]. Független Magyarország 1911. dec. 24.). E cikkekből egy a nyolcadik, egy a kilencedik, kettő pedig a tizedik kötet időrendjébe tartozik. A XI. kötet megjelenése (1982) óta újabb cikkek kerültek elő, ezeket és a hozzájuk kapcsolódó jegyzeteket az Ady-publicisztika kritikai kiadásának – a kutatás mai állása szerint – teljessé tétele érdekében kötetünk főszövegének, illetve jegyzeteinek a végén pótlásként tesszük közzé.

Az AEPÖM I.2-ről írott kritikájában Vitályos László publikált a kötet által átfogott időszakból három cikket az Irodalomtörténet 1992. évi 4. számában (900–907.):

1. Kapuzárás előtt. A színészeti kiállítás. DRU 1898. dec. 4. – Ady Endre

2. Idegenben. DU 1899. máj. 30. – Yda

3. A világ vége. Saját tudósítónktól. D 1899. nov. 14. – Bandy

Az AEÖPM V. kötetéből hiányzik egy Párizsban írt Ady-cikk, amelyet Urbán V. László talált meg, és Láng József bevezetőjével közölt: Új Magyarország 1995. szept. 9. 14. A szóban forgó cikk:

4. Protestáns Franciaország? BN 1904. aug. 31. – Ady Endre

Az AEÖPM VI. kötetéből (1966) Varga József két cikket kénytelen volt kihagyni. A jegyzetek előszavában a korabeli ideológiai tabuk értelmében így indokolta a kihagyást: a cikkeknek „egyes kitételei esetleg sérthetnék a szomszéd népek nemzeti érzését” (338). Most természetesen e két írást is közreadjuk:

5. Elnémult harangok. A Nemzeti Színház bemutató előadása. BN 1905. jan. 21. – (Dyb.)

6. Se treasca. BN 1905. máj. 24. – (A.)

Kimaradt három cikk az AEÖPM XI. kötetéből annak következtében, hogy a Világ és a Népszava c. lapoknak az OSzK-ban teljesként jelzett köteteiből némely lapszámok hiányoztak. Ezekre kutatásai során Lakatos Éva talált rá:

7. Elárvult a falu. Egy kicsit nekrológ. V 1913. okt. 4. – Ady Endre

8. Távol a csatatértől. I. Emlékezés Millerand miniszterre. II. Tanú: a Történelem. III. Új Arató ének. V 1915. júl. 4. – Ady Endre. – Közölte Lakatos Éva: Magyar Nemzet 1991. jan. 2. 7.

9. Válasz „Dunántúli” úrnak. Nsz 1916. máj. 5. – Ady Endre