# 143. Örley Flóra

Szerettem volna, kedves Szerkesztő uram, ha maga írt volna Örley Flóráról. Én csak száraz konstatáló, hideg, közömbös lény vagyok: maga színes, hangulatos és meleg. Kivált ha Örley Flóráról ír vagy beszél.

Magának van igaza. És énnekem most igen fáj, hogy hideg leszek, mert csak hideg tudok lenni.

Hárman valának s vannak ők. Három varázsos, poézist jelentő név, mely biztosan bekerül a művészetek legközvetlenebb, legteljesebb hatásújának, a színi játszásnak történetébe: Pálmay Ilka, Hegyi Aranka, Örley Flóra.

A dicsőség három országa fűződik e három névhez. Az igazi művészet, a női báj, a poézis, a fény, sugár e három név mindegyike.

És?… Hajh kedves Szerkesztő uram, félek: nagyon föl talál olvadni a hidegségem… Örley Flórának délután kell játszania ott, ahol Székely Irén és Ámon Margit sztárok. Ezen segítsenek valahogy! A maga barátnéja

Ida.

SzÚ 1901. december 7.

## Jegyzetek

143. Örley Flóra. SzÚ 1901. dec. 7. 3. – Levelek színésznőkről III. – Ida.

Harmadik darabja ez az Ida szignóval a SzÚ-ban közölt színésznő-portréknak: l. a korábbiakat e kötetben az okt. 26-i és okt. 28-i közlésnél.

Örley Flóra: színésznő, Örley Kálmán képviselő lánya és Hlatky Endre sógornője.