# 266. Mágnások parlamentje

Az új korszak egyik jellemző eredménye, hogy a mostani elvetlen, zavaros választási vajúdások után megszületendő parlament a mágnások parlamentje lesz. Eddig még nem tapasztalt módon rohanták meg a feudális, latifundiumos urak a „felséges nép” törvényhozó fórumát. Éretlen, gyengén nevelt, alig nagykorú mágnás-csemeték a jelöltek nagyon sok helyütt. És érdekes, szintén nagyon jellemző, hogy egyes kerületek azért valóságos hajtóvadászatot tartanak egy-egy mágnás-jelöltért. Nagy tisztessége ez persze a magyar népképviseleti intézménynek, melyet egyforma buzgalommal járatunk le szíves mindannyian.

NN 1901. szeptember 18.

## Jegyzetek

266. Mágnások parlamentje. NN 1901. szept. 18. 1.

Mondanivalójában és stílusában is Ady-írás. Az „éretlen, gyengén nevelt, alig nagykorú mágnás-csemeték” és a gunyoros befejezés mind rá vall.

Ady aggodalma jogosnak bizonyult, mert az 1901. évi választáson valóban több mint 50 mágnás jutott mandátumhoz.